Komisijos reglamentas (EB) Nr. 1700/2001
2001 m. rugpjūčio 28 d.
dėl kai kurių Estijos kilmės perdirbtų žemės ūkio produktų importui į Europos bendriją taikomų tarifinių kvotų sustabdymo ir atidarymo bei iš dalies pakeičiantis Reglamentą (EB) Nr. 1477/2000
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. gruodžio 6 d. Tarybos reglamentą (EB) Nr. 3448/93, nustatantį prekybos tvarką, taikomą tam tikroms iš perdirbtų žemės ūkio produktų pagamintoms prekėmis [1], su paskutiniais pakeitimais, padarytais Reglamentu (EB) Nr. 2580/2000 [2], ypač į jo 7 straipsnio 2 dalį,
atsižvelgdama į Sutarties, steigiančios asociaciją tarp, pirma, Europos Bendrijų bei jų šalių narių, veikiančių Europos Sąjungos rėmuose, ir, antra, Estijos Respublikos [3], protokolą Nr. 2 su pakeitimais, padarytais Europos sutarties prekybinius aspektus derinančiu protokolu [4], ypač į jo 1 ir 2 straipsnius,
kadangi:
(1) Komisijos reglamente (EB) Nr. 2906/2000 [5] 2001 metams yra atidarytos Estijos kilmės produktų importo į Bendriją tarifinės kvotos.
(2) Komisijos reglamente (EB) Nr. 1477/2000 [6] yra nustatyti sumažinti žemės ūkio komponentai ir papildomi muitai, nuo 2000 m. liepos 1 d. taikytini pagal Europos sutartis importuojant į Bendriją Reglamente (EB) Nr. 3448/93 nurodytas prekes.
(3) 2001 m. liepos 18 d. ES-Estijos Asociacijos Tarybos sprendime Nr. 6/2001 [7] buvo padaryti Europos sutarties protokolo Nr. 2 pakeitimai. Minėtame sprendime pakeisti tarifinių kvotų kiekiai ir sumažintų žemės ūkio komponentų bei papildomų muitų apskaičiavimo tvarka. Sprendimas įsigalioja 2001 m. rugsėjo 1 d..
(4) Reglamentu (EB) Nr. 2906/2000 atidarytų kvotų taikymą reikia sustabdyti ir skirti protokolo Nr. 2 I priede numatytas naujas metines kvotas. Kadangi iki 2001 rugsėjo 1 d. negalima pradėti taikyti šių metinių kvotų, 2001 metams jas reikėtų sumažinti proporcingai praėjusiam laikui. Tuo pačiu metu reikėtų panaikinti sumažintus žemės ūkio komponentus ir papildomus muitus, nustatytus Reglamentu (EB) Nr. 1477/2000.
(5) 1993 m. liepos 2 d. Komisijos reglamente (EEB) Nr. 2454/93, nustatančiame Tarybos reglamento (EEB) Nr. 2913/92, patvirtinančio Bendrijos muitinės kodeksą [8], su paskutiniais pakeitimais, padarytais Reglamentu (EB) Nr. 993/2001 [9], įgyvendinimo taisykles, kodifikuojamas tarifinių kvotų, kurias numatoma panaudoti chronologine tvarka pagal išleidimo į laisvą apyvartą deklaracijų priėmimo datas, valdymas.
(6) šiame reglamente numatytos priemonės atitinka Vadybos komiteto, sprendžiančio su prekyba I priede nenurodytais perdirbtais žemės ūkio produktais susijusius horizontalius klausimus, nuomonę,
PRIĖMĖ ŠĮ REGLAMENTĄ:
1 straipsnis
Nuo 2001 m. rugsėjo 1 d. sustabdomas Reglamento (EB) Nr. 2906/2000 I priede paskirtų tarifinių kvotų taikymas.
Šio reglamento priede nustatytos Bendrijos tarifinės kvotos Estijos kilmės prekėms atidaromos kasmet nuo sausio 1 d. iki gruodžio 31 d. 2001 metais jos atidaromos nuo 2001 m. rugsėjo 1 d. iki gruodžio 31 d.
2 straipsnis
Reglamento (EB) Nr. 1477/2000 2 straipsnio 6 pastraipa ir XIII bei XIV priedai išbraukiami.
3 straipsnis
1 straipsnyje paminėtas Bendrijos tarifines kvotas Bendrija tvarkys remdamasi Reglamento (EEB) Nr. 2454/93 308a-308c straipsnių nuostatomis.
4 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2001 m. rugpjūčio 28 d.